Diari Oficial de la Generalitat Valenciana


Sumari del DOGV 5984, del 30-03-2009 (2009/3419)

RESOLUCIÓ d'11 de març de 2009, de la Conselleria d'Agricultura, Pesca i Alimentació, per la qual s'establixen i convoquen ajudes per a pal·liar els danys produïts per les tempestats patides durant els últims dies del mes de setembre en determinats municipis de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5984

Data del DOGV
:   30-03-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/3419


Data del document
:   11-03-2009

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Anàlisi jurídica

 Descriptors 

:   * ajuda pública
    * suport econòmic
    * catàstrofe agrícola
    * ajuda a l'agricultura
    * agricultor

RESOLUCIÓ d'11 de març de 2009, de la Conselleria d'Agricultura, Pesca i Alimentació, per la qual s'establixen i convoquen ajudes per a pal·liar els danys produïts per les tempestats patides durant els últims dies del mes de setembre en determinats municipis de la Comunitat Valenciana. [2009/3419]  
D'acord amb allò que s'establix en l'Orde de 7 de novembre de 2008, de la Conselleria de Governació, per la qual es determinen els municipis a què s'apliquen les ajudes que es convoquen per les diferents conselleries, als damnificats per les pluges torrencials ocorregudes els dies 23 i 24 de setembre, així com els dies 9 a 14 i 18 a 20 d'octubre de 2008, a la Comunitat Valenciana, la Conselleria d'Agricultura, Pesca i Alimentació ha acordat, arran dels fenòmens tempestuosos acompanyats de fort vent, pluja i pedra dels últims dies del mes de setembre i, concretament, el dia 23 de setembre, que han tingut lloc en àmplies zones dels termes municipals d'Elx, Crevillent i Orihuela, concedir ajudes a les explotacions agràries que complisquen els requisits establits en esta convocatòria.  
Estos fenòmens tempestuosos han aconseguit una inusitada intensitat, produint importants danys tant en infraestructures agràries com en l'arbratge, que han afectat la producció de l'actual campanya i han compromés la de futures campanyes.  
Ja que l'actual sistema d'assegurances agràries combinades només cobrix els danys en producció, però no contempla els danys en l'estructura vegetal de les plantacions, la Conselleria d'Agricultura, Pesca i Alimentació ha decidit establir mesures de caràcter excepcional que consistixen en ajudes econòmiques que tendixen a facilitar la recuperació de la capacitat productiva de les explotacions afectades. Es considera, per això, atenent a les raons d'interés públic, econòmic i social, i humanitari, l'establiment d'esta línia d'ajuda en règim de concurrència competitiva.  
De conformitat amb l'article 7 del Decret 147/07, de 7 de setembre, del Consell, este règim d'ajudes complix amb allò que es disposa en l'article 11 del Reglament 1857/2006, de 15 de desembre de 2006, de la Comissió, sobre aplicació dels articles 87 i 88 del Tractat a les Ajudes Estatals per a les Xicotetes i Mitjanes Empreses Dedicades a la Producció de Productes Agrícoles (DOCE L 358, de 16 de desembre de 2006).  
En virtut de l'anterior, fent ús de les atribucions que tinc conferides per l'article 28 de la Llei 5/1983, de 30 de desembre, del Consell (segons redacció feta per la Llei 12/2007), resolc:  
Apartat primer. Objecte  
Esta resolució té com a objecte establir i convocar les ajudes destinades als titulars d'explotacions agràries que hagueren resultat greument afectades pels fenòmens tempestuosos succeïts el passat dia 23 de setembre de 2008 en els termes municipals que s'indiquen en la relació de termes que apareix en l'annex I.  
Apartat segon. Finalitat  
Estes ajudes tenen com a finalitat contribuir a la recuperació del potencial productiu de les explotacions afectades per mitjà de la concessió d'ajudes per a la regeneració i/o reposició de les estructures vegetatives danyades, així com per a la realització de les pràctiques culturals que tendixen a la recuperació del vigor dels cultius afectats.  
A l'efecte de poder acollir-se a estes ajudes s'entendrà que els danys són de gravetat quan s'identifiquen lesions en fusta i en les estructures vegetatives, acompanyades d'una pèrdua de producció.   
Apartat tercer. Beneficiaris  
Tindran la condició de beneficiari, els titulars de les explotacions agràries, persones físiques i comunitats de béns, conceptuables com xicotetes i mitjanes empreses, segons la definició de l'annex I del Reglament 800/2008, de 6 d'agost de 2008, de la Comissió, que es comprometen a realitzar l'activitat que es regula en esta resolució. Queden fora d'estes ajudes les empreses de transformació i comercialització de productes agrícoles, atés que per a estes empreses el risc de la climatologia adversa haurà de considerar-se com un risc comercial normal.  
Per a ser beneficiari d'estes ajudes s'haurà d'acreditar que els danys patits en l'explotació durant el primer any són superiors al 30% del potencial de producció, tal com exigixen les directrius comunitàries sobre ajudes al sector agrari i forestal 2007/2013, en el punt W.W.8.7 (DOUE C319, de 27 de desembre de 2006) i el Reglament 1857/2006, de 15 de desembre de 2006, de la Comissió, en l'article 11 (DOUE L358, de 15 de desembre de 2006).  
Apartat quart. Criteris objectius d'atorgament i ponderació d'estos  
Les quanties i els límits d'estes ajudes, en concepte de disminució d'ingressos, s'efectuaran d'acord amb els següents mòduls de càlcul i unitats previstes:   
- Cítrics: 500 euros/ha  
- Magraner: 300 euros/ha   
El límit de l'ajuda es fixa en un màxim de 12.000 euros per sol·licitud.   
Per a aquelles explotacions que no presenten pòlissa/-es d'assegurament previstes en el Pla d'Assegurances Agràries Combinades, l'ajuda a concedir serà del 70 per cent de les quanties anteriorment esmentades, el límit màxim d'ajuda per sol·licitud és de 8.400 euros.   
La determinació concreta de la intensitat d'ajuda per actuació auxiliada es fixarà per mitjà d'un sistema de prorrateig, en funció de les disponibilitats pressupostàries i en relació amb l'import de les pèrdues per a la compensació de les quals s'hagen rebut sol·licituds d'ajuda.  
Els límits de les ajudes previstes en esta orde no hauran de superar un 80% i un 90% en les zones desfavorides o en les zones indicades en l'article 36, lletra a, incisos i) ajudes destinades a indemnitzar els agricultors per les dificultats naturals en zones de muntanya, incís ii) ajudes destinades a indemnitzar els agricultors per les dificultades naturals en zones diferents de les de muntanya i, fins i tot, iii) ajudes Natura 2000 i ajudes relacionades amb la Directiva 2000/60CE, del Reglament (CE) número 1698/2005.  
En cap cas l'ajuda haurà de superar la pèrdua real patida per l'agricultor.  
Apartat quint. Compatibilitat  
Estes ajudes són compatibles amb la percepció d'indemnització per part de l'actual sistema d'assegurances agràries, ja que ambdós tendixen a cobrir diferents tipus d'incidència.   
Es considerarà incompatible amb altres subvencions o ajudes procedents de qualssevol administracions o ens públics o privats o nacionals, de la Unió Europea o d'organismes internacionals quan estes perseguisquen la mateixa finalitat.  
Esta ajuda serà compatible amb el mercat comú d'acord amb l'article 87, article 3c del Tractat Constitutiu de la Comunitat Europea, i estarà exempta de l'obligació de notificació de l'article 88, de l'article 3, del Tractat en virtut d'allò que s'establix en l'article 11 del Reglament (CE) número 1857/2006, de 15 de desembre de 2006, de la Comissió, sobre l'aplicació dels articles 87 i 88 del Tractat a les Ajudes Estatals per a les Xicotetes i Mitjanes Empreses Dedicades a la Producció de Productes Agrícoles (DOCE L 358, de 16 de desembre de 2006).  
Apartat sext. Sol·licituds i termini de presentació  
1. Les sol·licituds d'ajuda es presentaran, per mitjà d'impresos que seran facilitats per la Conselleria d'Agricultura, Pesca i Alimentació, a les oficines comarcals de la Conselleria o en qualsevol dels llocs que determina l'article 38 de la Llei 30/1992, en el termini de vint dies comptats a partir de la data de publicació d'esta resolució en el Diari Oficial de la Comunitat Valenciana.   
2. Es presentarà una única sol·licitud d'ajuda per explotació i beneficiari.  
3. Les sol·licituds hauran d'anar acompanyades de la documentació següent:  
a. Per a persones físiques: fotocòpia confrontada del DNI/NIF del/-s titular/-s. En el cas de comunitats de béns, a més, fotocòpia confrontada del CIF i poder notarial del representant, si hi haguera.  
b. Per a persones jurídiques: fotocòpia confrontada del CIF, escriptura de constitució de l'entitat, poder notarial del representant i DNI d'este.  
c. Imprés de manteniment de tercers degudament emplenat, sempre que no estiga donat d'alta en el fitxer de proveïdors de la Generalitat.  
d. Fotocòpia confrontada de la pòlissa d'assegurança agrària corresponent al Pla 2008, per al/als cultius que se sol·licita esta ajuda. La pòlissa haurà d'haver sigut aprovada per ENESA.  
e. Declaració responsable del fet que els danys patits superen el 30% d'acord amb els termes establits en el punt X.T.0.7 de les directrius comunitàries sobre ajudes estatals al sector agrari (DOUE C319, de 27 de desembre de 2006).   
f. Declaració responsable de no estar sotmés a les prohibicions per a obtindre la condició de beneficiari, establides en l'article 13 de la Llei 38/2003, General de Subvencions.  
g. Compromís dels integrants de les agrupacions sense personalitat jurídica de no dissoldre's fins que no haja transcorregut el termini de prescripció previst en els articles 39 i 64 de la Llei 38/2003, de 17 de novembre, General de Subvencions.  
h. Per a aquelles explotacions que no presenten pòlissa/-es d'assegurament, hauran de presentar juntament amb la sol·licitud, la declaració responsable del fet que subscriuran alguna pòlissa d'assegurança agrícola prevista en el Pla Nacional d'Assegurances Agràries 2009, la cobertura de la qual, com a mínim, contemplarà els riscos de pedra i danys excepcionals per als cultius sobre els quals se sol·licita l'ajuda.   
3. La presentació de la sol·licitud per part del beneficiari comportarà l'autorització a l'òrgan gestor per a demanar els certificats d'estar al corrent de les obligacions fiscals (Agència Tributària i Generalitat Valenciana) i davant de la Seguretat Social; així com l'autorització per a sol·licitar, si escau, davant de l'Agrupació Espanyola d'Entitats Asseguradores de les Assegurances Agràries Combinades, SA (Agroseguro), la informació sobre les valoracions d'indemnitzacions que esta haja realitzat.  
Apartat sèptim. Òrgans competents  
1. La instrucció del procediment correspondrà al Servici de Protecció de Rendes Agràries de la Direcció General de Producció Agrària, el qual prèvia comprovació de les dades i petició d'informes necessaris en col·laboració amb les oficines comarcals de la Conselleria d'Agricultura, Pesca i Alimentació, avaluarà les sol·licituds i elevarà proposta de resolució a la Direcció General de Producció Agrària.  
2. Per delegació de la consellera, la directora general de Producció Agrària serà la competent per a resoldre sobre la concessió, l'anul·lació, el pagament i/o el reintegrament d'estes ajudes. El termini màxim per a resoldre i notificar la concessió d'ajudes serà de sis mesos comptats des de l'endemà de la publicació d'esta orde en el Diari Oficial de la Comunitat Valenciana, i s'entendran desestimades les sol·licituds no resoltes i notificades en l'esmentat termini, en els termes que es preveuen en l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Apartat octau. Condicionalitat de les ajudes  
Els sol·licitants d'esta ajuda, que no tingueren en el moment en què va tindre lloc el sinistre, subscrita pòlissa d'assegurances agràries davant alguna contingència meteorològica, quedaran obligats a subscriure en el Pla Nacional d'Assegurances Agràries de 2009 alguna pòlissa d'assegurança agrícola amb cobertura, com a mínim, davant dels riscos de pedra i de danys considerats excepcionals per als cultius sobre els quals se sol·licita ajuda. Esta pòlissa haurà de ser aprovada per ENESA.  
Apartat nové. Justificació  
El termini de justificació de la realització de les actuacions que tendixen a facilitar la recuperació del potencial productiu de les explotacions danyades finalitzarà l'1 d'octubre de 2009.  
Esta justificació es durà a terme per mitjà de la presentació de:   
- Declaració responsable de la realització de les actuacions que tendixen a recuperar la capacitat productiva on s'indique el nombre d'unitats sobre les quals s'ha actuat.  
- Per a aquelles explotacions que juntament amb la sol·licitud no presenten pòlissa d'assegurament, hauran de presentar fotocòpia confrontada de la pòlissa d'assegurança agrícola per al Pla 2009, la cobertura de la qual contemple, com a mínim, els riscos de pedra i danys excepcionals per als cultius sobre els quals s'ha concedit l'ajuda.   
Apartat deu. Controls  
La Conselleria d'Agricultura, Pesca i Alimentació realitzarà els controls administratius i inspeccions tècniques que considere oportuns amb la finalitat de comprovar la veracitat de les dades consignades en la documentació presentada, així com el compliment dels requisits per a la percepció de l'ajuda. El beneficiari està obligat a col·laborar en l'esmentada inspecció, i proporcionarà les dades requerides i facilitarà, si escau, l'accés a l'explotació.  
La Conselleria d'Agricultura, Pesca i Alimentació realitzarà els controls administratius oportuns amb la finalitat de verificar l'aprovació de la pòlissa d'assegurament per part d'Enesa en l'àmbit d'esta subvenció.  
La falsedat de la declaració responsable donarà lloc a la devolució de l'ajuda concedida, independentment de les sancions que, si escau, resulten exigibles.  
Apartat onze. Incompliment  
L'incompliment pel beneficiari de qualsevol de les condicions establides en esta orde donarà lloc a la pèrdua de la concessió d'ajuda i a la devolució, si escau, de les quantitats indegudament percebudes, sense perjuí d'altres responsabilitats a què haguera donat lloc.  
Apartat dotze. Finançament  
1. L'import de les ajudes previstes en esta orde s'abonarà a càrrec de l'aplicació pressupostària 03.50.33.9752.925.10.1, línia T1957, Ajudes a la Reposició de Béns de Capital Afectats per Adversitats, el seu import és de 450.000 euros a càrrec de l'exercici 2009.  
2. Si la quantia resultant de les ajudes sol·licitades supera el total establit, es procedirà a un prorrateig dels imports a percebre.   
Apartat tretze. Revisió  
Tota alteració de les condicions tingudes en compte per a la concessió de la subvenció podrà donar lloc a la modificació de la resolució de concessió.  
Apartat catorze. Desenrotllament i aplicació  
Es faculta la directora general de Producció Agrària per a dictar els actes, les resolucions i les instruccions que siguen necessaris per a l'aplicació d'esta resolució.   
Apartat quinze. Règim de recursos  
Esta resolució posa fi a la via administrativa i contra esta es podrà interposar, amb caràcter previ i potestatiu, recurs de reposició davant de la consellera d'Agricultura, Pesca i Alimentació en el termini d'un mes, comptat a partir de l'endemà de la publicació, de conformitat amb allò que es disposa en els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o ser impugnada directament davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, de conformitat amb allò que es disposa en l'article 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.   
València, 11 de març de 2009.- La consellera d'Agricultura, Pesca i Alimentació: Maritina Hernández Miñana.  
ANNEX I  
Crevillent, Elx i Orihuela